RCL บวก 6% รับค่าระวางเรือพุ่งทะลุ 3,000 จุด อีกครั้ง-ลุ้นเข้าคำนวณ SET100 รอบใหม่
RCL บวก 6% รับค่าระวางเรือพุ่งแรงรอบใหม่ทะลุ 3,000 จุด อีกครั้ง-ลุ้นเข้าคำนวณ SET100 รอบใหม่ โบรกฯแนะซื้อเป้า 58 บาท
RCL บวก 6% รับค่าระวางเรือพุ่งแรงรอบใหม่ทะลุ 3,000 จุด อีกครั้ง-ลุ้นเข้าคำนวณ SET100 รอบใหม่ โบรกฯแนะซื้อเป้า 58 บาท
3 ธ.ค. 2564

ผู้สื่อข่าวรายงานว่าวันนี้ (3 ธ.ค. 2564) ราคาหุ้นบริษัท อาร์ ซี แอล จำกัด (มหาชน) หรือ RCL ณ เวลา 10.35 น. อยู่ที่ระดับ 44.50 บาท เพิ่มขึ้น 2.7 บาท หรือ 6.59% โดยทำจุดสูงสุดที่ 45.00 บาท และทำจุดต่ำสุดที่ 42.25 บาท ด้วยมูลค่าการซื้อขาย 591.37 ล้านบาท

โดยดัชนีค่าระวางเรือ (BDI) ล่าสุด (2ธ.ค.2564) อยู่ที่ 3,115 จุด ปรับตัวเพิ่มขึ้น  68 จุด หรือปรับตัวขึ้น 2.23%

บล.โนมูระ พัฒนสิน ระบุในบทวิเคราะห์วันนี้(3 ธ.ค.2564) ว่า  SET50-SET100 Rebalance:ทีมกลยุทธ์ได้อัพเดทการคำนวณหุ้นเข้า/ออก สำหรับงวดแรกปี 2565 1H22 ก่อนที่ตลาดจะประกาศการคัดเลือกหุ้นเข้าออกรอบนี้ กลางเดือน ธ.ค.2564 และมีผลเริ่มใช้ 1 ม.ค. 2565 นี้
โดยสำหรับผลการคำนวณในรอบนี้ใช้ข้อมูลครบถ้วน ตั้งแต่ 1 ธ.ค.2563 – 30 พ.ย. 2564 ดังนั้น ผลของการคาดการณ์น่าจะมีความใกล้เคียงสูง โดยคาดการณ์ในรอบนี้ ได้แก่ หุ้นที่คาดว่าจะเข้า SET50 รอบนี้มี 3 บริษัท คือ TIDLOR, BANPU, HANA และหุ้นคาดว่าจะหลุด SET50 รอบนี้ 3 บริษัท คือ BJC, DELTA, STA
ส่วนหุ้นที่คาดเข้า SET100 รอบนี้มี 10 บริษัท คือ TIDLOR, KEX, STARK, BPP, BLA, RCL, EPG, DCC, TTA, SIRI และหุ้นที่คาดว่าจะหลุด SET100 รอบนี้ 10 บริษัท คือ AAV, BJC, DELTA, ICHI, JAS, NRF, PRM, PSL, RS, TKN
ด้านบริษัท หลักทรัพย์ กสิกรไทย จำกัด (มหาชน) ระบุในบทวิเคราะห์ (30 พ.ย. 2564) ว่า บริษัทฯ จะได้รับประโยชน์จาก port congestion จากนโยบาย zero covid policy ของจีน ซึ่งส่งผลต่อค่าระวางเรือที่สูงขึ้น ทั้งนี้แนะนำ “ซื้อ” ราคาเป้าหมาย 58 บาท
ด้าน RCL รายงานผลการดำเนินงานงวด 9 เดือน ปี 2564 อยู่ที่ 9.86 พันล้านบาท  เพิ่มขึ้น 1936% จากงวดเดียวกันของปีก่อนอยู่ที่ 484.36 ล้านบาท คาดปีนี้กำไรนิวไฮ